svadhyakṣā̀sadítyevaìtádāha yadāhéndrāyā́dhyakṣāyetyánu mātā́ manyatāmánu pitā́nu bhrā́tā ságarbhyó 'nu sákhā sáyūthya íti sā yátte jánma téna no 'numatā sómamáchehī́tyevaìtádāha sā́ devi devamáchehī́ti devī hyèṣā́ devámachaíti yadvāksómaṃ tásmādāha sā́ devi devamáchehītī́ndrāya sómamitī́ndro vaí yajñásya devátā tásmādāhéndrāya sómamíti rudrastvā́vartayatvityápraṇāśāyaitádāha rudraṃ hi nā́ti paśávaḥ svasti sómasakhā púnarehī́ti svastí naḥ sómena saha púnarehī́tyevaìtádāha